സാമൂഹിക തിന്മകള്ക്കു മതത്തിന്റെ നിറം നല്കരുത്്: മുഖ്യമന്ത്രി തിരുവനന്തപുരം : നാര്ക്കോട്ടിക് ജിഹാദും അനുബന്ധ സംഭവങ്ങളും വലിയ തോതില് വിവാദമായിരിക്കെ അതിനെയൊക്കെ തള്ളി മുഖ്യമന്ത്രി പിണറായി വിജയന്. പാലാ ബിഷപ്പിന്റെ പ്രസ്താവനയേയും അതുപോലെ താലിബാനികള്ക്ക് കേരളത്തില് ചിലയിടങ്ങളില് ലഭിക്കുന്ന പിന്തുണയേയും മുഖ്യമന്ത്രി പരോക്ഷമായി തള്ളിപ്പറഞ്ഞു. സ്വാതന്ത്ര്യത്തിന്റെ 75ാം വാര്ഷികത്തോടനുബന്ധിച്ച് നടക്കുന്ന ആസാദി കാ അമൃത് മഹോത്സവത്തിന്റെ ഭാഗമായി , തിരുവിതാംകൂറില് നടന്ന വിദ്യാര്ത്ഥിസമരത്തിന്റെ 100ാം വാര്ഷികത്തോടനുബന്ധിച്ച് സ്വാതന്ത്ര്യം തന്നെ അമൃതം സ്വാതന്ത്ര്യം തന്നെ ജീവിതം പരിപാടി ഉദ്ഘാടനം ചെയ്യുകയായിരുന്നു അദ്ദേഹം.സാമൂഹികതിന്മകള്ക്കു മതത്തിന്റെ നിറം നല്കുന്നതും തീവ്രവാദ പ്രസ്ഥാനങ്ങള്ക്കു നന്മയുടെ മുഖം നല്കുന്നതും സമൂഹത്തെ ഒരുപോലെ ദുര്ബലപ്പെടുത്തുമെന്ന് മുഖ്യമന്ത്രി പിണറായി വിജയന് പറഞ്ഞു. സാമൂഹിക തിന്മകള്ക്ക് ഏതെങ്കിലുമൊരു മതത്തിന്റെ നിറം നല്കുന്ന പ്രവണത ഉയര്ന്നുവരുന്നു. അതിനെ മുളയിലേ നുള്ളിക്കളയണം. സാമൂഹിക തിന്മകള്ക്കു നേതൃത്വം നല്കുന്നത് സമൂഹത്തിന്റെ പൊതുവായ താല്പ്പര്യത്തിന് വിരുദ്ധമാണ്. ഇത്തരം നിയമവിരുദ്ധപ്രവര്ത്തനങ്ങളില് ഏര്പ്പെടുന്നവരെ ഏതെങ്കിലുമൊരു വിഭാഗത്തോട് മാത്രം ചേര്ത്ത് ഉപമിക്കരുത്. അത് ആ തിന്മകള്ക്ക് എതിരായ പൊതു ഐക്യത്തെ ശാക്തീകരിക്കുകയല്ല ചെയ്യുന്നത്. സമൂഹത്തിലെ വേര്തിരിവുകള് വര്ധപ്പിക്കാനെ സഹായിക്കുകയുള്ളു. അതുപോലെ തീവ്രവാദപ്രസ്ഥാനങ്ങള്ക്ക് നന്മയുടെ മുഖം നല്കുന്നതും നമ്മുടെ സമൂഹത്തിലെ ഐക്യം ദുര്ബലപ്പെടുത്തും. സ്വാതന്ത്ര്യത്തിന്റെ പര്യായമായിവരെ അത്തരം പ്രസ്ഥാനങ്ങളെ ചിലര് ഉയര്ത്തിക്കാട്ടുന്നു. ഇത്തരം പ്രതിലോമ കാഴ്ചപ്പാടുകള് നമ്മുടെ സ്വാതന്ത്ര്യത്തെ അപകടത്തിലാക്കും. ജാതിക്കും മതത്തിനും അതീതമായി ജീവിക്കാന് പഠിപ്പിച്ച ഗുരുവിന്റെ ഓര്മ്മപുതുക്കുന്ന ഈ ദിനത്തില് ജാതിയേയും മതത്തേയും വിഭജനത്തിന്റെ ആയുധമായി ഉപയോഗിക്കുന്നവരെ പ്രതിരോധിക്കുമെന്ന പ്രതിജ്ഞയാണു നാം എടുക്കേണ്ടത്.ഇന്നത്തെ ഇന്ത്യന് സാഹചര്യം പരിശോധിച്ചാല് അന്ധകാരത്തിന് അന്ധകാരത്തെ മാറ്റാനാവില്ല, വെളിച്ചം കൊണ്ടേ അന്ധാകാരത്തെ ഇല്ലാതാക്കാനാകൂ. വിദ്വേഷത്തെ വിദ്വേഷം കൊണ്ട് ഇല്ലാതാക്കാനാവില്ല. സ്നേഹം കൊണ്ടേ കഴിയൂ എന്ന മാര്ട്ടിന് ലൂഥര്കിംഗിന്റെ വാക്യമാണ് ഏറെ പ്രസക്തം. വിദ്വേഷത്തിന്റെ അന്ധകാരം പകര്ത്താനുള്ള കുത്സിതശ്രമം നടത്തുന്ന വ്യക്തികളെ നാം വേര്തിരിച്ചു കാണണം. ഇന്നുനാം കാണുന്ന പ്രതിലോമകരമായ പ്രവണതകളെ ചെറുത്തുതോല്പ്പിക്കാന് പ്രധാന പങ്കുവഹിക്കുന്നതാണ് വിദ്യാഭ്യാസം. സാര്വത്രികവും സൗജന്യവുമായ വിദ്യാഭ്യാസത്തിന് പ്രാധാന്യം ലഭിക്കാന് ഗുരുവും അയ്യങ്കാളിയും ചട്ടമ്ബിസ്വാമിയും ഉള്പ്പെട്ട നവോത്ഥാന നായകരും അവര് നയിച്ച പ്രസ്ഥാനങ്ങളും കാരണമായെന്ന് കരുതണമെന്നും അദ്ദേഹം പറഞ്ഞു.